## Rješenje kojim se trgovačkom društvu Agrokor d.d., Zagreb, odobrava objavljivanje izmjene ponude za preuzimanje javnog dioničkog društva Tisak d.d., Zagreb

### NN 48/2007 (14.5.2007.), Rješenje kojim se trgovačkom društvu Agrokor d.d., Zagreb, odobrava objavljivanje izmjene ponude za preuzimanje javnog dioničkog društva Tisak d.d., Zagreb

# HRVATSKA AGENCIJA ZA NADZOR FINANCIJSKIH USLUGA

**1646**

Sukladno odredbi članka 13. stavka 4. Zakona o preuzimanju dioničkih društava
(»Narodne novine« broj 84/02, 87/02, 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva AGROKOR d.d., Zagreb,
Trg Dražena Petrovića 3, za odobrenje objavljivanja izmjene ponude za
preuzimanje javnog dioničkog društva TISAK d.d., Zagreb, Slavonska avenija 2, na
sjednici održanoj 4. svibnja 2007. godine, donijela je

## RJEŠENJE

### O ODOBRENJU OBJAVLJIVANJA IZMJENE PONUDE ZA PREUZIMANJE

1. Trgovačkom društvu AGROKOR d.d., Zagreb, Trg Dražena Petrovića 3, odobrava se
objavljivanje izmjene ponude za preuzimanje javnog dioničkog društva TISAK d.d.,
Zagreb, Slavonska avenija 2.
2. Ovo Rješenje objavit će se u »Narodnim novinama«.

```
Obrazloženje
```

Trgovačko društvo AGROKOR d.d., Zagreb, Trg Dražena Petrovića 3 (dalje u tekstu:
Ponuditelj), podnijelo je Hrvatskoj agenciji za nadzor financijskih usluga
(dalje u tekstu: Agencija), 4. svibnja 2007. godine, temeljem odredbe članka 13.
stavak 4. Zakona o preuzimanju dioničkih društava (dalje u tekstu: Zakon),
Zahtjev za odobrenje objavljivanja izmjene ponude za preuzimanje javnog
dioničkog društva TISAK d.d., Zagreb, Slavonska avenija 2 (dalje u tekstu:
Izdavatelj) i dokumentaciju u privitku.
Agencija je Rješenjem od 18. travnja 2007. godine, odobrila Ponuditelju
objavljivanje ponude za preuzimanje Izdavatelja. Navedena ponuda za preuzimanje
objavljena je dana 24. travnja 2007. godine u »Večernjem listu« i 25. travnja
2007. godine u »Narodnim novinama«.
Zahtjevu za odobrenje objavljivanja izmjene ponude za preuzimanje Izdavatelja,
Ponuditelj je priložio tekst izmijene ponude za preuzimanje Izdavatelja i Aneks
br. 2 Ugovoru o obavljanju poslova pohrane dionica, zaključen 3. svibnja 2007.
godine, s Raiffeisenbank Austria d.d. Zagreb, Petrinjska 59.
Uvidom u Zahtjev za odobrenje objavljivanja izmjene ponude i tekst izmjene
ponude za preuzimanje, utvrđeno je da se izmjena odnosi na točku III., IV. I VI.
ponude za preuzimanje.
U točki III. ponude za preuzimanje, izmijenjena je cijena koju Ponuditelj nudi
za dionicu Izdavatelja serije A I, tako što je sa 432,56 kuna povećana na ukupan
iznos od 519.072,00 kuna.
U točki IV. ponude za preuzimanje, izmijenjen je rok važenja ponude, tako da
ponuda traje do 1. lipnja 2007. godine. Naime, sukladno odredbi članka 15.
stavka 2. Zakona, u slučaju objave izmjene ponude za preuzimanje, rok važenja
ponude se produžava za 7 dana, s time da ukupan rok važenja ponude ne može biti
dulji od 60 dana.
U točki VI. ponude za preuzimanje, izmijenjene su isprave koje su dioničari
Izdavatelja, ovlaštenici na dionici serije A I, prilikom pohrane dionice,
obvezni dostaviti Raiffeisenbank Austria d.d. Zagreb, Petrinjska 59, kao
depozitaru.
Sukladno odredbi članka 21. stavak 4. Zakona, dionice koje ne postoje u obliku
elektroničkih zapisa kod Središnje depozitarne agencije, dioničar pohranjuje kod
banke, tako da predaje ili dostav­lja izjavu o pohrani dionica i isprave o
dionicama ili druge isprave kojima dokazuje da je dioničar.
Obzirom da dionica serije A I Izdavatelja nije materijalizirana, već se vodi u
obliku elektroničkog zapisa kod Izdavatelja, predmet­nom izmjenom ponude
određeno je da su dioničari Izdavatelja, ovlaštenici na dionici serije A I,
prilikom pohrane dionice, obvezni Raiffeisenbank Austria d.d. Zagreb, Petrinjska
59, dostaviti Izvod iz registra dionica Izdavatelja ne stariji od 7 (sedam) dana
od dana objave ponude kojim, dokazuju svojstvo zakonitog ovlaštenika na dionici
i iznos suvlasničkog udjela u dionici, suglasnost Nadzornog odbora Izdavatelja
za prijenos dionice, izdanu sukladno odredbama Zakona o trgovačkim društvima i
Statuta Izdavatelja te Izjavu o pohrani dionica.
Nadalje, u provedenom postupku utvrđeno je da je Ponuditelj osigurao sredstva za
plaćanje dionice serije AI, u iznosu od 519.072,00kuna, I. Dodatkom Ugovoru o
depozitu, zaključenim 29. ožujka 2007. godine s Raiffeisen bank Austria d.d.
Zagreb, Petrinjska 59.
Prema odredbi članka 13. stavka 4. Zakona, Ponuditelj može Agenciji podnijeti
zahtjev za odobrenje objavljivanja izmjene ponude za preuzimanje najkasnije 7
dana prije isteka roka trajanja ponude. Uvidom u presliku oglasa objavljenog u
»Večernjem listu« i »Narodnim novinama«, utvrđeno je da je predmetni Zahtjev
Agenciji dostavljen u roku od 7 dana prije isteka trajanja važeće ponude za
preuzimanje, budući da ponuda za preuzimanje traje 30 dana (članak 15. stavak 1.
Zakona) od dana kasnije objave (članak 18. stavak 4. Zakona).
Slijedom iznijetoga, valjalo je, temeljem odredbe članka 13. stavka 4. Zakona,
odlučiti kao u izreci.
Temeljem odredbe članka 8. stavka 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/33
Urbroj: 326-111/07-22
Zagrebu, 4. svibnja 2007.

Predsjednik Uprave
**Ante Samodol**, v. r.

Ostalo, NN 48/2007-1646
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)